CELEX: 62011CN0403
Language: el
Date: 2011-07-27 00:00:00
Title: Υπόθεση C-403/11: Προσφυγή της 27ης Ιουλίου 2011 — Ευρωπαϊκή Επιτροπή κατά Βασιλείου της Ισπανίας

1.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 290/6
            
         Προσφυγή της 27ης Ιουλίου 2011 — Ευρωπαϊκή Επιτροπή κατά Βασιλείου της Ισπανίας
   (Υπόθεση C-403/11)
   2011/C 290/09
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Valero Jordana και Ι. Χατζηγιάννης)
   
      Καθού: Βασίλειο της Ισπανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο της Ισπανίας παρέβη τις υποχρεώσεις που υπέχει από την οδηγία 2000/60/ΕΚ (1) του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων, και ειδικότερα: α) από το άρθρο 13, παράγραφοι 1, 2, 3 και 6 της εν λόγω οδηγίας (πλην της περιπτώσεως που αφορά την περιοχή της λεκάνης απορροής ποταμού της Καταλονίας)· β) από το άρθρο 14, παράγραφος 1, στοιχείο γ', της ίδιας οδηγίας (πλην των περιπτώσεων που αφορούν τα σχέδια διαχείρισης λεκάνης απορροής ποταμού των κατωτέρω περιοχών: Καταλονία, Βαλεαρίδες Νήσοι, Τενερίφη, Guadiana, Guadalquivir, Μεσογειακή λεκάνη απορροής ποταμού της Ανδαλουσίας, Tinto-Odiel-Piedras, Guadalete-Barbate, ακτή της Γαλικίας, Miño-Sil, Duero, Δυτική Κανταβρία και Ανατολική Κανταβρία· και γ) από το άρθρο 15, παράγραφος 1, της οδηγίας αυτής (πλην της περιπτώσεως που αφορά την περιοχή της λεκάνης απορροής ποταμού της Καταλονίας).
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Παράβαση των άρθρων 13 και 15 της οδηγίας:
   Στο μέτρο που η Ισπανία παρέλειψε να θεσπίσει και να δημοσιοποιήσει εθνικά σχέδια διαχείρισης λεκάνης απορροής ποταμού (εξαιρουμένου του σχεδίου διαχείρισης που αφορά την περιοχή της «λεκάνης απορροής ποταμού της Καταλονίας»), αντίτυπα τέτοιων σχεδίων ουδέποτε περιήλθαν στην Επιτροπή, ούτε πριν τις 22 Μαρτίου 2010, προθεσμία που προβλέπει η οδηγία, αλλά ούτε καν μέχρι σήμερα. Κατά συνέπεια, η Επιτροπή εκτιμά ότι η Ισπανία παρέβη τις υποχρεώσεις που υπέχει από το άρθρο 15, παράγραφος 1, της εν λόγω οδηγίας (εξαιρουμένου του σχεδίου διαχείρισης που αφορά την περιοχή της «λεκάνης απορροής ποταμού της Καταλονίας»).
   Παράβαση του άρθρου 14 της οδηγίας:
   
                
            
            
               Όσον αφορά το άρθρο 14, παράγραφος 1, στοιχείο γ', της οδηγίας-πλαίσιο, σε συνδυασμό με το άρθρο 13, παράγραφος 6, της ίδιας οδηγίας, η Επιτροπή διαπιστώνει ότι, στην περίπτωση της «λεκάνης απορροής ποταμού της Καταλονίας», το σχέδιο της οποίας θεσπίστηκε, διενεργήθηκε η διαδικασία δημόσιας πληροφόρησης και διαβούλευσης για το σχέδιο διαχείρισης λεκάνης απορροής ποταμού, ενώ ανάλογη διαδικασία άρχισε και σε σχέση με άλλες δώδεκα περιοχές, οι οποίες είναι οι εξής: Καταλονία, Βαλεαρίδες Νήσοι, Τενερίφη, Guadiana, Guadalquivir, Μεσογειακή λεκάνη απορροής ποταμού της Ανδαλουσίας, Tinto-Odiel-Piedras, Guadalete-Barbate, ακτή της Γαλικίας, Miño-Sil, Duero, Δυτική Κανταβρία και Ανατολική Κανταβρία.
            
         
                
            
            
               Η Επιτροπή καταλήγει στο συμπέρασμα ότι, με την εξαίρεση των ανωτέρω δεκατριών περιοχών λεκάνης απορροής ποταμού, η Ισπανία παρέβη το άρθρο 14, παράγραφος 1, στοιχείο γ', της οδηγίας 2000/60/ΕΚ.
            
         
      (1)  ΕΕ L 327, σ. 1